|  |  |  |  |
| --- | --- | --- | --- |
| 04.08.2020. |  | Nr. | 124 |

**Par Āfrikas cūku mēra skarto savvaļas cūku**

**karantīnas teritorijas noteikšanu**

**Ventspils novada Jūrkalnes pagastā**

Sakarā ar to, ka tika konstatēta savvaļas cūkas saslimšana ar Āfrikas cūku mēri (Pārtikas drošības, dzīvnieku veselības un vides zinātniskā institūta „BIOR” 2020. gada 3.augusta testēšanas pārskats Nr. DZ-2020-V-54080.01) Ventspils novada Jūrkalnes pagastā, pamatojoties uz Veterinārmedicīnas likuma 30.pantu, Ministru kabineta 2004. gada 17. februāra noteikumu Nr. 83 „Āfrikas cūku mēra likvidēšanas un draudu novēršanas kārtība” (turpmāk tekstā – Noteikumi) 65. punktu, X nodaļu, Eiropas Komisijas Lēmumu 2003/422/EK, ar ko apstiprina Āfrikas cūku mēra diagnostikas rokasgrāmatu, nosaku:

1. Āfrikas cūku mēra (turpmāk tekstā – ĀCM) savvaļas cūku karantīnas teritoriju, kurā ietilpst šāda administratīvā teritorija: **Ventspils novada Jūrkalnes pagasts un Pāvilostas novada Sakas pagasts** (turpmāk - karantīnas teritorija).
2. Aizliegts no novietnēm, kas atrodas karantīnas teritorijā, izvest cūkas (t.sk. nebrīvē audzētas savvaļas cūkas) bez Pārtikas un veterinārā dienesta (turpmāk tekstā – PVD) valsts veterinārā inspektora izsniegtas atļaujas.
3. Aizliegts no novietnēm, kas atrodas karantīnas teritorijā, izvest uz citu Latvijas teritoriju, kā arī Eiropas Savienības dalībvalsti un trešajām valstīm, cūku spermu, olšūnas vai embrijus.
4. Aizliegts no karantīnas teritorijas izvest cūkgaļas produkciju (svaiga cūkgaļa, cūkgaļas izstrādājumi un produkti, kas satur cūkgaļu) izņemot, ja tiek izpildītas noteikumu 71.35 punktā minētās prasības un uzņēmumi ir iekļauti dienesta atzīto uzņēmumu sarakstā, kuriem atļauts piemērot atkāpes attiecībā uz gaļas apriti cūku mēra skartajā teritorijā.
5. Karantīnas teritorijā esošajās cūku novietnēs:

5.1. turēt visus dzīvniekus tikai to atrašanās vietās vai izolēt citā, savvaļas cūkām nepieejamā vietā. Novietnē nodrošināt apstākļus, lai ierobežotu savvaļas cūku piekļūšanu materiāliem vai priekšmetiem, kuri var nonākt saskarē ar mājas cūkām;

5.2. izvietot pie novietnes ieejām un izejām ar piemērotiem dezinfekcijas šķīdumiem piesūcinātus paklājus;

5.3. aizliegts ienest nomedītu savvaļas cūku daļas vai to līķus, vai jebkādu citu inficētu materiālu vai priekšmetu, kas var būt infekcijas slimības izplatītājs;

5.4. novietot blakusproduktu savākšanas un uzglabāšanas tvertnes, konteinerus vai citus šim nolūkam paredzētus priekšmetus ar blakusproduktiem pirms to savākšanas pārstrādei novietnes teritorijas perifērijā, lai nodrošinātu, ka blakusproduktu savākšanas transports to savākšanas laikā neiebrauc novietnes teritorijā.

6. Visām personām, kuras karantīnas teritorijā ir atradušas mirušas savvaļas cūkas vai to ķermeņa daļas, nekavējoties informēt PVD.

7. Aizliegts veikt eviscerāciju, ādas novilkšanu vai to sadalīšanu, kā arī paraugu noņemšanu karantīnas teritorijā nomedītajām un atrastajām mirušajām savvaļas cūkām bez saskaņošanas ar PVD uzraugošās teritoriālās struktūrvienības (turpmāk tekstā – TSV) inspektoru un neievērojot viņa sniegtos norādījumus.

8. Aizliegts laist pārtikas apritē galapatērētājiem un piegādāt mazumtirdzniecības uzņēmumiem (veikali, sabiedriskās ēdināšanas uzņēmumi, tirgus tirdzniecības vietas) svaigu savvaļas cūku gaļu (t.sk. sadalītu savvaļas cūkas gaļu, maltu savvaļas cūkas gaļu, savvaļas cūkas gaļas izstrādājumus), kas iegūta karantīnas teritorijā.

9. Medniekiem karantīnas teritorijā:

9.1. informēt par visām nomedītajām un atrastajām mirušajām savvaļas cūkām PVD TSV inspektoru;

9.2. nodrošināt nomedīto savvaļas cūku ķermeņu (ādu, galvu un diafragmu) un blakusproduktu identificēšanu un uzglabāšanu līdz laboratorisko izmeklējumu rezultātu saņemšanai;

9.3. nodrošināt savvaļas cūku ķermeņu, trofeju un subproduktu iznīcināšanu saskaņā ar veterinārā inspektora norādījumiem, pēc pozitīvo ĀCM laboratorisko izmeklējumu rezultātu saņemšanas;

9.4. pēc negatīvo ĀCM laboratorisko izmeklējumu rezultātu saņemšanas:

9.4.1. svaigu savvaļas cūku gaļu ir atļauts izmantot savā uzturā paredzētu produktu iegūšanai, neizvedot to no karantīnas teritorijas vai

9.4.2. savvaļas cūkas ķermeni (ar ādu, diafragmu un galvu) ir atļauts nosūtīt uz atzītu medījumu apstrādes uzņēmumu ar PVD izsniegtu atļauju.

9.4.3. iegūto savvaļas cūkas liemeni ir atļauts nosūtīt ar PVD izsniegtu atļauju gaļas produktu iegūšanai uz atzītiem gaļas pārstrādes uzņēmumiem.

9.4.4. savvaļas cūkas āda, citas trofejas un pārtikā neizmantojamie savvaļas cūkas izcelsmes blakusprodukti ir jāiznīcina saskaņā ar Eiropas Parlamenta un Eiropas Padomes (EK) Regulu Nr. 1069/2009 (21.10.2009.), ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, ar ko atceļ Regulu (EK) 1774/2002 prasībām.

10. Karantīnas teritorijā savvaļas cūku gaļas produktus (piemēram, desas, cīsiņi, kūpinājumi, konservi, dabiski fermentēti produkti u.tml.) ir atļauts laist pārtikas apritē ar PVD izsniegtu atļauju, ja tiek izpildīti visi zemāk uzskaitītie nosacījumi:

10.1. nomedītās savvaļas cūkas ir izmeklētas uz ĀCM un ir iegūti negatīvi laboratorisko izmeklējumu rezultāti;

10.2.savvaļas cūku ķermeņu apstrāde (ādas novilkšana, diafragmas izņemšana, galvas atdalīšana utt.) ir veikta saskaņā ar Komisijas īstenošanas Lēmuma Nr. 2014/709/ES (2014. gada 9. oktobris) par dzīvnieku veselības kontroles pasākumiem saistībā ar Āfrikas cūku mēri dažās dalībvalstīs un ar ko atceļ Īstenošanas lēmumu 2014/178/ES 12.pantu atzītā medījumu apstrādes uzņēmumā (nodrošināta marķēšana ar rombveida veselības marķējumu);

10.3. savvaļas cūkas gaļas produkti ir skaidri identificējami un marķēti ar rombveida identifikācijas marķējumu, un pavaddokumentā ir papildus norāde, ka to izcelsme ir no ĀCM skartās teritorijas, un atļauts izplatīt tikai Latvijas teritorijā.

11. Savvaļas cūku izcelsmes pārtikā neizmantojamos blakusproduktus (līķus, ādas, galvas, trofejas, iekšējos orgānus u.c.) jāievieto blakusproduktu savākšanai paredzētajos konteineros PVD norādītajās vietās vai iznīcināt, aprokot teritorijā, kurā iegūti dzīvnieku izcelsmes blakusprodukti.

12. Visām tām personām, kurām ir bijusi saskare ar savvaļas cūkām, veikt higiēnas pasākumus (piemēram, roku mazgāšana, apģērba maiņa, apavu dezinfekcija, utt.) ĀCM ierosinātāja izplatīšanās samazināšanai.

13. Personām, kuras skar šajā rīkojumā noteiktie pienākumi, sadarboties un nodrošināt noteiktajās teritorijās iespēju PVD inspektoriem veikt uzraudzību un citus nepieciešamos pasākumus, nekavējoties pēc PVD inspektora pieprasījuma.

14. Publicēt šo rīkojumu oficiālajā izdevumā „Latvijas Vēstnesis”.

15. Rīkojums stājas spēkā nākamajā dienā pēc publicēšanas oficiālajā izdevumā „Latvijas Vēstnesis”.

16. Kontroli par rīkojuma izpildi paturu sev.

*Pielikumā: „ĀCM savvaļas cūku karantīnas teritorija” uz 1 (vienas) lapas.*

Valsts galvenais pārtikas

un veterinārais inspektors M. Balodis

M. Užule, 67095256

E. Leitāne, 67084602

**Saņēmēju saraksts:**

PVD TSV

PVD PUD, PVD VUD

PVD Resursu vadības departaments

PVD Informācijas analīzes un ātrās reaģēšanas daļa

PVD Starptautiskās tirdzniecības daļa

ZI „BIOR”